Gates weg by Microsoft-raad oor 'verhouding' | Maroela Media
Die Wall Street Journal het Sondag berig dat Bill Gates glo verlede jaar die Microsoft-raad verlaat het weens aantygings dat hy 'n romantiese verhouding met 'n vrouewerknemer gehad het.
Gates, die stigter en voormalige hoof van die Amerikaanse tegnologiereus, het in Maart verlede jaar as raadsvoorsitter uitgetree.
"Die bestuurslede van Microsoft het besluit dat hy moet uittree, aangesien daar 'n ondersoek van stapel gestuur is oor 'n beweerde verhouding met 'n werknemer," berig die Journal.
Die verhouding is glo as onvanpas bestempel.
Gates se woordvoerder het egter gesê dat die verhouding waarna die raad verwys reeds byna 20 jaar gelede beëindig is.
Volgens die woordvoerder het Gates Microsoft verlaat om te konsentreer op die Bill en Melinda Gates-stigting.
Maroela Media het vroeër berig dat Gates en sy vrou, wat saam dié liefdadigheidsorganisasie op die been gebring het, ná 27 jaar saam besluit het om te skei.
'n Woordvoerder van Microsoft het aan AFP gesê dat die Microsoft-raad aan die einde van 2019 in kennis gestel is dat Gates glo in 2000 'n intieme verhouding met 'n werknemer van die maatskappy aangeknoop het.
"'n Komitee, in samewerking met 'n onafhanklike prokureursfirma, het die beswaar hersien en besluit om 'n ondersoek van stapel te stuur."
Die werknemer, 'n ingenieur met wie Gates glo 'n verhouding gehad het, beweer in 'n brief dat sy oor die jare 'n seksuele verhouding met Gates gehad het.
Gates se woordvoerder voer egter aan dat die twee jare terug al vriendskaplik uitmekaar is.
Die Microsoft-raad het terselfdertyd vrae gestel oor Gates se beweerde bande met die miljardêr en finansierder, Jeffrey Epstein, wat in 2019 dood in sy tronksel aangetref is. Epstein het gewag om verhoor te word vir sy beweerde betrokkenheid in die handel van minderjariges vir seks.
Gates se span het die raad verseker dat hy Epstein om filantropiese redes ontmoet het en die byeenkoms betreur.
Gates, wat Microsoft in 1975 gestig het, het in 2000 uitgetree as uitvoerende hoof van die maatskappy. Hy het sy voltydse rol by Microsoft in 2008 verlaat en sy rol as voorsitter van die raad, wat hy in Maart verlede jaar laat vaar het, was sy laaste amptelike verbintenis met die maatskappy.
Miskien is Gates bang vir vrae wat gevra gaan word.
Mmm, lyk my daar is meer geld in entstowwe as in sagteware…
Spreek die man se leefstyl nie boekdele nie? Buite egtelike verhoudings, Jeffrey Epstein en sy traak my nie agtige houding in terme van Covid nie. Aai, ek is seker Melinda gaan beter af wees sonder hom.
Kan hy nie maar alles verlaat nie.
Ons mans kan soms ook maar erg kop verloor oor skone dames en is eintlik glad nie die sterkere geslag nie . Dis dalks die rede vir die groot skeiding nou. Ek weet van een besonder welaf binnekort-geskeide dame iewers in die VSA